CELEX: 62012CN0090
Language: el
Date: 2012-02-21 00:00:00
Title: Υπόθεση C-90/12: Προσφυγή της 21ης Φεβρουαρίου 2012 — Ευρωπαϊκή Επιτροπή κατά Δημοκρατίας της Πολωνίας

28.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 126/7
            
         Προσφυγή της 21ης Φεβρουαρίου 2012 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-90/12)
   2012/C 126/15
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: K. Simonsson και M. Owsiany-Hornung)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, παραλείποντας να λάβει τα μέτρα που απαιτούνται για να συμμορφωθεί προς τα άρθρα 5 και 6 του κανονισμού (ΕΚ) 847/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διαπραγμάτευση και εφαρμογή των συμφωνιών περί αεροπορικών μεταφορών μεταξύ των κρατών μελών και τρίτων χωρών (1), ή, εν πάση περιπτώσει, μη κοινοποιώντας τα μέτρα αυτά στην Επιτροπή, παρέβη τις υποχρεώσεις που υπέχει από τα ως άνω άρθρα του κανονισμού αυτού·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Το άρθρο 5 του κανονισμού 847/2004 επιτάσσει στα κράτη μέλη να διασφαλίζουν την «κατανομή των μεταφορικών δικαιωμάτων μεταξύ των επιλέξιμων […] αερομεταφορέων [της Ένωσης] βάσει διαφανούς διαδικασίας που δεν εισάγει δυσμενείς διακρίσεις». Επιπλέον, κατά το άρθρο 6 του κανονισμού, τα κράτη μέλη είναι υποχρεωμένα να ενημερώνουν την Επιτροπή αμελλητί για τις διαδικασίες που ακολουθούν προς εφαρμογήν του άρθρου 5. Η δε Επιτροπή δημοσιεύει τις διαδικασίες αυτές στην Επίσημη Εφημερίδα. Η υλοποίηση των διαδικασιών για τις οποίες κάνουν λόγο οι διατάξεις αυτές εξαρτάται από την έκδοση σχετικού υπουργικού διατάγματος εφαρμογής από τον αρμόδιο για τις μεταφορές υπουργό. Το διάταγμα αυτό δεν είχε ακόμη εκδοθεί όταν ασκήθηκε η παρούσα προσφυγή και, εν πάση περιπτώσει, οι πολωνικές αρχές δεν έχουν ενημερώσει την Επιτροπή συναφώς. Υπό τις περιστάσεις αυτές η Επιτροπή συνάγει ότι η υλοποίηση των διαδικασιών για τις οποίες κάνει λόγο το άρθρο 5 του κανονισμού 847/2004, καθώς και η σχετική ανακοίνωση στην Επιτροπή βάσει του άρθρου 6 του εν λόγω κανονισμού, δεν είναι δυνατές, εφόσον δεν υφίστανται οι σχετικές διατάξεις στην πολωνική νομοθεσία.
   
      (1)  ΕΕ L 157, σ. 7